Document ID: 32003L0082

Οδηγία 2003/82/ΕΚ της Επιτροπής
της 11ης Σεπτεμβρίου 2003
για την τροποποίηση της οδηγίας 91/414/EΟΚ του Συμβουλίου σχετικά με τις τυποποιημένες φράσεις για ειδικούς κινδύνους και τα προληπτικά μέτρα ασφαλείας για φυτοπροστατευτικά προϊόντα
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων(1), όπως τροποποιήθηκε τελευταία από την οδηγία 2003/81/EΚ της Επιτροπής(2), και ιδίως το άρθρο 16 και το άρθρο 18 παράγραφος 2,
Εκτιμώντας τα ακόλουθα:
(1) Η οδηγία 67/548/ΕΟΚ του Συμβουλίου, της 27ης Ιουνίου 1967, περί προσεγγίσεως των νομοθετικών, κανονιστικών και διοικητικών διατάξεων που αφορούν την ταξινόμηση, συσκευασία και επισήμανση των επικίνδυνων ουσιών(3), όπως τροποποιήθηκε τελευταία από την οδηγία 2001/59/EΚ της Επιτροπής(4), ορίζει ότι οι επικίνδυνες ουσίες διατίθενται στην αγορά μόνο εάν στη σήμανσή τους περιλαμβάνονται τυποποιημένες φράσεις οι οποίες αναφέρουν τους ειδικούς κινδύνους (φράσεις R) και τυποποιημένες φράσεις που αναφέρουν τα προληπτικά μέτρα ασφαλείας για τη χρήση της ουσίας (φράσεις S).
(2) Η οδηγία 91/414/ΕΟΚ προβλέπει έγκριση για κάθε φυτοπροστατευτικό προϊόν βάσει αξιολόγησης που διενεργείται σε κάθε κράτος μέλος. Η οδηγία αυτή προβλέπει επίσης ότι τα κράτη μέλη ορίζουν ότι οι δραστικές ουσίες διατίθενται στην αγορά μόνον εάν ταξινομούνται, συσκευάζονται και επισημαίνονται σύμφωνα με την οδηγία 67/548/ΕΟΚ.
(3) Η οδηγία 1999/45/ΕΚ του Ευρωπαϊκού Κοινοβουλίου και του Συμβουλίου, της 31ης Μαΐου 1999, για την προσέγγιση των νομοθετικών, κανονιστικών και διοικητικών διατάξεων των κρατών μελών που αφορούν την ταξινόμηση, συσκευασία και επισήμανση των επικίνδυνων παρασκευασμάτων(5), όπως τροποποιήθηκε από την οδηγία 2001/60/ΕΚ της Επιτροπής(6), εφαρμόζεται στα φυτοπροστατευτικά προϊόντα. Η οδηγία 1999/45/ΕΚ προβλέπει ότι οι διατάξεις της οδηγίας αυτής εφαρμόζονται στα παρασκευάσματα που υπάγονται στο πεδίο εφαρμογής της οδηγίας 91/414/ΕΚ, από τις 30 Ιουλίου 2004.
(4) Η οδηγία 91/414/ΕΟΚ προβλέπει ότι όλες οι συσκευασίες φυτοπροστατευτικών προϊόντων πρέπει να πληρούν ορισμένες απαιτήσεις όσον αφορά τη σήμανση, ιδίως ότι στη συσκευασία θα πρέπει να αναφέρονται οι ειδικοί κίνδυνοι για τους ανθρώπους, τα ζώα ή το περιβάλλον, με τυποποιημένες φράσεις που επιλέγονται μεταξύ εκείνων που περιλαμβάνονται στο παράρτημα IV της οδηγίας αυτής. Δεδομένου ότι το παράρτημα αυτό δεν έχει ακόμη καταρτισθεί, κρίνεται σκόπιμο να συμπεριληφθεί κατάλογος τέτοιων τυποποιημένων φράσεων στο παράρτημα IV της παρούσας οδηγίας.
(5) Η οδηγία 91/414/ΕΟΚ προβλέπει ότι όλες οι συσκευασίες φυτοπροστατευτικών προϊόντων πρέπει να αναφέρουν τα προληπτικά μέτρα ασφαλείας για την προστασία των ανθρώπων, των ζώων ή του περιβάλλοντος με τυποποιημένες φράσεις που επιλέγονται μεταξύ εκείνων που περιλαμβάνονται στο παράρτημα V της οδηγίας αυτής. Δεδομένου ότι το παράρτημα αυτό δεν έχει ακόμη καταρτιστεί, κρίνεται σκόπιμο να συμπεριληφθεί κατάλογος των εν λόγω τυποποιημένων φράσεων στο παράρτημα V της παρούσας οδηγίας.
(6) Η οδηγία 1999/45/ΕΚ προβλέπει ότι οι γενικές αρχές για την ταξινόμηση και τη σήμανση των παρασκευασμάτων εφαρμόζονται σύμφωνα με τα κριτήρια τα οποία ορίζονται στο παράρτημα VI της οδηγίας 67/548/ΕΟΚ. Τα κριτήρια του παραρτήματος VI της οδηγίας 67/548/ΕΟΚ που βασίζονται στις εγγενείς ιδιότητες της ουσίας δεν επιτρέπουν την επαρκή περιγραφή των ειδικών κινδύνων οι οποίοι προκύπτουν κατά τη χρήση του φυτοπροστατευτικού προϊόντος. Συνεπώς, οι τυποποιημένες φράσεις για τους ειδικούς κινδύνους και τα προληπτικά μέτρα ασφαλείας που πρέπει να συμπεριληφθούν στα παραρτήματα IV και V της οδηγίας 91/414/ΕΟΚ θα επιτρέψουν την επαρκή περιγραφή των ειδικών κινδύνων που μπορεί να προκύψουν κατά τη χρήση του φυτοπροστατευτικού προϊόντος και τα προληπτικά μέτρα ασφαλείας που πρέπει να ληφθούν.
(7) Κρίνεται σκόπιμο να καταρτιστούν οι τυποποιημένες φράσεις για τους ειδικούς κινδύνους και τα προληπτικά μέτρα ασφαλείας που πρέπει να συμπεριληφθούν στα παραρτήματα IV και V της οδηγίας 91/414/ΕΟΚ με βάση την αξιολόγηση της (των) δραστικής(-ών) ουσίας(-ιών) των προϊόντων αυτών από τα κράτη μέλη σύμφωνα με την εν λόγω οδηγία. Συνεπώς, μετά την καταχώριση μίας δραστικής ουσίας στο παράρτημα I της οδηγίας 91/414/ΕΟΚ, πρέπει να χορηγηθεί στα κράτη μέλη εύλογο χρονικό διάστημα για την επανεξέταση των υφιστάμενων εγκρίσεων και την εφαρμογή των διατάξεων των παραρτημάτων IV και V της οδηγίας αυτής κατά τη χορήγηση των εγκρίσεων.
(8) Οι εναρμονισμένες φράσεις στα παραρτήματα IV και V αποτελούν τη βάση για συμπληρωματικές και ειδικές οδηγίες χρήσης σύμφωνα με το άρθρο 16 παράγραφος 1 στοιχεία κ) λ) μ) και ν).
(9) Πρέπει επίσης να προβλεφθεί ένα εναρμονισμένο καθεστώς για την ταξινόμηση και τη σήμανση των φυτοπροστατευτικών προϊόντων που περιέχουν μικροβιακές δραστικές ουσίες.
(10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Τα παραρτήματα IV και V της οδηγίας 91/414/ΕΟΚ συμπληρώνονται από τα κείμενα των παρατημάτων I και II της παρούσας οδηγίας.
Άρθρο 2
Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με το άρθρο 1 της παρούσας οδηγίας πριν από τις 30 Ιουλίου 2004. Πληροφορούν αμέσως την Επιτροπή σχετικά.
Οι διατάξεις αυτές όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά θεσπίζονται από τα κράτη μέλη.
Άρθρο 3
Τα κράτη μέλη επανεξετάζουν την έγκριση που χορηγείται για κάθε φυτοπροστατευτικό προϊόν που περιέχει αποκλειστικά τις δραστικές ουσίες που απαριθμούνται στο παράρτημα III της παρούσας οδηγίας.
Τα κράτη μέλη εφαρμόζουν τις διατάξεις των παραρτημάτων IV και V της οδηγίας 91/414/ΕΟΚ για καθεμία από τις δραστικές ουσίες που απαριθμούνται στο παράρτημα III της εν λόγω οδηγίας κατά την ημερομηνία εφαρμογής που ορίζεται στο χρονοδιάγραμμα του παραρτήματος αυτού.
Στην περίπτωση που τα φυτοπροστατευτικά προϊόντα περιέχουν πολλές δραστικές ουσίες για τις οποίες ισχύουν διαφορετικές ημερομηνίες εφαρμογής, η ημερομηνία που πρέπει να ληφθεί υπόψη είναι η πλέον πρόσφατη.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 11 Σεπτεμβρίου 2003.

Labels: 0
3
6